Boris Johnsonin hallituksen päätös jäädyttää parlamentti oli laiton.

Oikeuden mukaan parlamentti voi palata istuntotyöhön tarvittaessa vaikka välittömästi. Oikeuden päätös jättää nyt ylä- ja alahuoneen puhemiehien päätettäväksi, miten asiassa edetään.

Alahuoneen puhemies John Bercow ilmoitti heti päätöksen jälkeen, että parlamentin on ”kokoonnuttava viipymättä”. Hän aikoo keskustella asiasta puoluejohtajien kanssa heti.

Korkeimman oikeuden puheenjohtajan Brenda Halen mukaan poikkeuksellisen pitkän istuntotauon tarkoitus oli estää parlamenttia hoitamasta työtään, koska hallitus ei pystynyt perustelemaan sitä riittävästi. Näin ollen oikeus katsoi, ettei istuntokausi ole lainkaan päättynyt.

– Pitkän istuntotauon vaikutukset demokratiamme perusteisiin olivat äärimmäisiä. Päätös suositella hänen majesteetilleen (kuningatar Elisabetille) parlamentin istuntotauon pidentämistä oli laiton, koska se esti tai häiritsi parlamenttia täyttämästä perustuslaillisia tehtäviään ilman laillisia perusteita, Hale perusteli.

Oikeus päätti ensin yksimielisesti, että tuomioistuin voi tehdä päätöksen istuntotauon laillisuudesta. Hallituksen mielestä kyseessä oli puhtaasti poliittinen päätös, joka ei kuulu tuomioistuimelle.

Britannian korkeimman oikeuden päätös koski sitä, toimiko pääministeri Boris Johnson laillisesti määrätessään parlamentin poikkeuksellisen pitkälle istuntotauolle. Johnson oli toimittanut kuningatar Elisabetille pyynnön keskeyttää parlamentin toiminta 14. lokakuuta asti.

Johnsonin on myös syytetty valehdelleen kuningattarelle istuntotauon syistä. Johnson on kiistänyt tiedon useaan otteeseen.

Johnsonin mukaan istuntotauon tarkoitus oli antaa hänen hallinnolleen mahdollisuus valmistella rauhassa uutta lainsäädäntöä. Opposition mukaan tarkoituksena oli jättää parlamentille niin vähän aikaa ennen lokakuun loppua, ettei sopimuksetonta brexitiä enää ehdittäisi estää.

Johnson ei toistaiseksi ole kertonut, miten hänen hallituksensa reagoi, jos oikeus toteaa istuntotauon pidentämisen laittomaksi. Hän sanoi kuitenkin noudattavansa oikeuden päätöstä.

Britannian työväenpuolueen puheenjohtaja Jeremy Corbyn kehotti pääministeri Johnsonia eroamaan heti sen jälkeen kun päätös oli kuultu.

– Kehotan Boris Johnsonia miettimään asemaansa ja ryhtymään lyhimmän aikaa virassaan toimineeksi pääministeriksi, Corbyn ehdotti.

Työväenpuolueen puoluekokouksessa puhunut Corbyn evästi konservatiiveja valitsemaan puolueelleen uuden johtajan, joka ”kunnioittaa demokratiaa”.

Oppositiossa on oli jo ennen oikeuden päätöstä vaadittu Johnsonia eroamaan, mikäli jäädytyspäätös todetaan laittomaksi.

– Boris Johnsonilla pitäisi olla nyt munaa erota, latasi SNP:n parlamenttiedustaja Joanna Cherry heti päätöksen jälkeen (kts. video yllä).

Johnson oli todennut, ettei päätöksestä huolimatta aio erota. Hän on tällä hetkellä New Yorkissa YK:n ilmastokokouksessa.

On spekuloitu, että Johnsonin saattaa esittää kuningattarelle uuden pyynnön keskeyttää parlamentin toiminta, käyttäen korkeimman oikeuden päätöstä varmistamaan, että pyyntö esitetään nyt laillisesti.